На выставе экспануюцца выданні кнігі “Людзі на балоце” розных гадоў як на беларускай мове, так і ў перакладах. А таксама рукапісы Івана Мележа, матэрыялы, што датычацца стварэння фільма: кадры з фільма, касцюмы і рэквізіт, што скарыстоўваліся на здымках, ілюстрацыі да кнігі, у т. л. літаграфіі Н.Н. Паплаўскай (члена Саюза мастакоў Беларусі, Лаўрэата Ленінскага камсамола), асабістыя рэчы пісьменніка. Таксама на выставе прадстаўлены работы народнага майстра, стваральніка цыкла “Драўляны люд” Мікалая Тарасюка. Асаблівую цікавасць для гледачоў можа ўяўляць аркуш, пісаны рукою Мележа, дзе сабраны ўсе варыянты назваў кнігі. Як высвятляецца, да такой простай назвы, што адлюстроўвае сутнасць твора і ўжо паспела увайсці ў народную мову як устойлівае словазлучэнне, пісьменнік ішоў доўга і пакутліва.